CELEX: 32019R0429
Language: sl
Date: 2019-01-11 00:00:00
Title: Delegirana uredba Komisije (EU) 2019/429 z dne 11. januarja 2019 o dopolnitvi Uredbe (EU) 2017/821 Evropskega parlamenta in Sveta glede metodologije in meril za ocenjevanje in priznavanje shem potrebne skrbnosti v oskrbovalni verigi v zvezi s kositrom, tantalom, volframom in zlatom

19.3.2019   
               
               
                  SL
               
               
                  Uradni list Evropske unije
               
               
                  L 75/59
               
            
         DELEGIRANA UREDBA KOMISIJE (EU) 2019/429
         z dne 11. januarja 2019
         o dopolnitvi Uredbe (EU) 2017/821 Evropskega parlamenta in Sveta glede metodologije in meril za ocenjevanje in priznavanje shem potrebne skrbnosti v oskrbovalni verigi v zvezi s kositrom, tantalom, volframom in zlatom
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2017/821 Evropskega parlamenta in Sveta z dne 17. maja 2017 o določitvi obveznosti za potrebno skrbnost v oskrbovalni verigi za uvoznike v Uniji, ki uvažajo kositer, tantal in volfram, njihove rude ter zlato, ki izvirajo s konfliktnih območij in območij z visokim tveganjem (1), in zlasti člena 8(2) Uredbe,
         ob upoštevanju naslednjega:
         
                     (1)
                  
                  
                     Naravni mineralni viri imajo velik potencial za razvoj, vendar lahko na konfliktnih območjih ali območjih z visokim tveganjem podžigajo nastanek ali nadaljevanje nasilnih konfliktov ter s tem spodkopavajo prizadevanja za razvoj, dobro upravljanje in pravno državo. Na teh območjih je razbitje povezave med konflikti in nezakonitim izkoriščanjem mineralov ključni element za zagotavljanje miru, razvoja in stabilnosti.
                  
               
                     (2)
                  
                  
                     Uredba (EU) 2017/821 določa obveznosti za potrebno skrbnost za uvoznike v Uniji, ki uvažajo kositer, tantal in volfram, njihove rude ter zlato, uporabljala pa se bo od 1. januarja 2021. Uredba je namenjena zagotavljanju preglednosti in zanesljivosti praks oskrbe uvoznikov v Uniji ter talilnic in rafinerij, ki dobivajo surovine s konfliktnih območij in območij z visokim tveganjem.
                  
               
                     (3)
                  
                  
                     Številne prostovoljne sheme potrebne skrbnosti v oskrbovalni verigi z enakimi ali podobnimi cilji, kot jih določa Uredba (EU) 2017/821, že obstajajo. Na podlagi Uredbe (EU) 2017/821 lahko Komisija prizna sheme, ki omogočajo skladnost uvoznikov mineralov ali kovin v Uniji z Uredbo, če jih ti uvozniki ustrezno izvajajo.
                  
               
                     (4)
                  
                  
                     Zato je treba določiti metodologijo in merila, ki jih bo Komisija uporabljala pri ugotavljanju, ali naj Komisija shemo prizna.
                  
               
                     (5)
                  
                  
                     V uvodni izjavi (14) Uredbe (EU) 2017/821 je med drugim določeno, da bi morale biti zahteve za sheme potrebne skrbnosti v oskrbovalni verigi usklajene s smernicami OECD o potrebni skrbnosti ter izpolnjevati postopkovne zahteve, kot so udeležba deležnikov, pritožbeni mehanizmi in odzivnost. V zadevni uvodni izjavi je tudi navedeno, da uvozniki v Uniji ohranijo individualno odgovornost za izpolnjevanje obveznosti za potrebno skrbnost, ne glede na to, ali so zajeti v shemo potrebne skrbnosti v oskrbovalni verigi, ki jo priznava Komisija.
                  
               
                     (6)
                  
                  
                     Zahteve Uredbe (EU) 2017/821 so skladne s smernicami OECD. Za zagotovitev skladnosti med to uredbo in prizadevanji OECD bi morala metodologija OECD za oceno skladnosti sektorskih programov s smernicami OECD o mineralih (v nadaljnjem besedilu: metodologija OECD) služiti kot podlaga za metodologijo in merila Komisije za ocenjevanje in priznavanje shem potrebne skrbnosti v oskrbovalni verigi.
                  
               
                     (7)
                  
                  
                     Pred zaključkom ocen Komisije o prošnjah za priznanje bi se bilo treba po potrebi posvetovati s sekretariatom OECD, ki bi moral imeti možnost, da pripravi mnenje o osnutku poročila in predhodnih ugotovitvah.
                  
               
                     (8)
                  
                  
                     Pristojni organi držav članic so odgovorni za uporabo ter ustrezno in enotno izvajanje Uredbe (EU) 2017/821 v vsej Uniji. Komisija bi morala zato informacije o prošnjah za priznanje in svojo oceno posredovati pristojnim organom držav članic, da bi jim omogočila učinkovit prispevek k svoji oceni.
                  
               
                     (9)
                  
                  
                     Člen 8(3) Uredbe (EU) 2017/821 določa, da mora Komisija upoštevati različne prakse v sektorju, ki jih zajema shema, ter pristop na podlagi tveganja in metodo, ki ju shema uporablja za opredelitev konfliktnih območij in območij z visokim tveganjem, ter njune navedene rezultate.
                  
               
                     (10)
                  
                  
                     Ta uredba ne zajema niti preverjanja že priznanih shem niti zahtev v zvezi s spremembami shem skozi čas, pač pa to obravnava člen 8(4) in (5) Uredbe (EU) 2017/821.
                  
               
                     (11)
                  
                  
                     Unija bi si morala prizadevati za ustrezno sodelovanje z drugimi jurisdikcijami, da bi podprla razvoj in izvajanje shem potrebne skrbnosti v skladu s smernicami OECD o potrebni skrbnosti –
                  
               SPREJELA NASLEDNJO UREDBO:
         
            Člen 1
            Predmet urejanja in področje uporabe
            
               1.   Ta uredba določa pravila o metodologiji in merilih, ki Komisiji omogočajo, da oceni, ali sheme potrebne skrbnosti v oskrbovalni verigi v zvezi s kositrom, tantalom, volframom in zlatom olajšujejo izpolnjevanje zahtev iz Uredbe (EU) 2017/821 s strani gospodarskih subjektov, in take sheme prizna v skladu s členom 8 navedene uredbe.
            
            
               2.   Ta uredba se uporablja samo za sheme ali del shem, ki se nanašajo na kovine in minerale, ki spadajo na področje uporabe Uredbe (EU) 2017/821, kot je določeno v Prilogi 1 k navedeni uredbi.
            
         
         
            Člen 2
            Opredelitev pojmov
            
               1.   Za namene te uredbe se uporabljajo opredelitve iz Uredbe (EU) 2017/821.
               Uporabljajo se tudi naslednje opredelitve pojmov:
               
                           (a)
                        
                        
                           „shema“ pomeni „shemo potrebne skrbnosti v oskrbovalni verigi“ ali „shemo potrebne skrbnosti“, kot je opredeljena v točki (m) člena 2 Uredbe (EU) 2017/821;
                        
                     
                           (b)
                        
                        
                           „prosilec“ pomeni subjekt, ki je vložil ali namerava vložiti prošnjo za priznanje sheme;
                        
                     
                           (c)
                        
                        
                           „lastniki shem“ pomenijo subjekte iz člena 8(1) Uredbe (EU) 2017/821;
                        
                     
                           (d)
                        
                        
                           „gospodarski subjekti, ki sodelujejo v shemi“ pomenijo fizične ali pravne osebe, ki so predmet revizije v skladu z zahtevami sheme ali so kako drugače povezane s shemo ali so vanjo vključene na tak način, da morajo izpolnjevati njene standarde in politike;
                        
                     
                           (e)
                        
                        
                           „metodologija OECD“ pomeni metodologijo OECD za oceno skladnosti sektorskih programov s smernicami OECD o mineralih, vključno z njeno prilogo, ki je objavljena v opombi OECD COM/DAF/INV/DCD/DAC(2018)1;
                        
                     
                           (f)
                        
                        
                           „krovna načela potrebne skrbnosti“ pomenijo načela, določena v oddelku A Priloge 1 k metodologiji OECD;
                        
                     
                           (g)
                        
                        
                           „ponovna prošnja“ pomeni:
                           
                                       (i)
                                    
                                    
                                       prošnjo v zvezi s shemo, za katero je že bila vložena vsaj ena prošnja, ki je bila označena za nedopustno ali pa je bila neuspešna ali umaknjena;
                                    
                                 
                                       (ii)
                                    
                                    
                                       prošnjo v zvezi s shemo, za katero je Komisija preklicala priznanje;
                                    
                                 
                     
                           (h)
                        
                        
                           „splošni pogoji za priznanje“ pomenijo pogoje iz člena 4;
                        
                     
                           (i)
                        
                        
                           „posebna merila za oceno“ pomenijo merila iz člena 5.
                        
                     
            
               2.   Za namene te uredbe se izraz „sektorski program“, ki se uporablja v metodologiji OECD, razume tako, da ima enak pomen kot izraz „shema“.
            
         
         
            Člen 3
            Zahteve za prošnje in sprejemljivost prošenj
            
               1.   Lastniki shem lahko Komisijo zaprosijo, da v skladu s tem členom prizna sheme, ki jih razvijejo in nadzirajo.
            
            
               2.   Da je prošnja dopustna, mora vsebovati vsaj naslednje informacije:
               
                           (a)
                        
                        
                           identiteto prosilca;
                        
                     
                           (b)
                        
                        
                           ime in kontaktne podatke osebe, ki bo odgovorna za oceno in bo torej kontaktna oseba Komisije;
                        
                     
                           (c)
                        
                        
                           opis ciljev sheme, kovin in mineralov, vključenih v shemo, vrst gospodarskih subjektov, ki sodelujejo v shemi, in navedbo, v katerem delu vrednostne verige so ti gospodarski subjekti aktivni;
                        
                     
                           (d)
                        
                        
                           informacije v zvezi z obsegom prošnje, ki pojasnjujejo, ali se prošnja nanaša na določen del sheme ali na določen del vrednostne ali oskrbovalne verige;
                        
                     
                           (e)
                        
                        
                           dokazila, da je zasnova politik in standardov sheme skladna z načeli potrebne skrbnosti v oskrbovalni verigi iz točke (d) člena 2 Uredbe (EU) 2017/821 na način, ki je skladen s petstopenjskim okvirom iz Priloge 1 k smernicam OECD;
                        
                     
                           (f)
                        
                        
                           seznam gospodarskih subjektov, ki sodelujejo v shemi, in drugih subjektov, ki so člani sheme ali so z njo kako drugače povezani;
                        
                     
                           (g)
                        
                        
                           če so na voljo, morebitne druge ocene sheme, vključno s samoocenjevanjem, ocenami pristojnih organov v drugi jurisdikciji in ocenami tretjih oseb;
                        
                     
                           (h)
                        
                        
                           če je relevantno, razmerje med prošnjo in morebitno predhodno prošnjo.
                        
                     
            
               3.   Prosilci lahko vključijo tudi katere koli druge informacije, ki se jim zdijo pomembne.
            
            
               4.   Komisija v 45 koledarskih dneh po prejemu prošnje presodi, ali je prošnja dopustna, in o tem obvesti prosilca.
            
            
               5.   Če Komisija meni, da so bila dokazila iz točke (e) odstavka 2 predložena, druge informacije iz odstavka 2 pa manjkajo, o tem pravočasno, vsekakor pa pred iztekom roka iz odstavka 4 obvesti prosilca in ga pozove, da prošnjo dopolni v 30 koledarskih dneh.
            
            
               6.   Če Komisija meni, da dokazila iz točke (e) odstavka 2 niso bila predložena, ali če prosilec pred potekom roka iz odstavka 5 ne dopolni prošnje, razglasi prošnjo za nedopustno in o tem obvesti prosilca, ocenjevanje prošnje pa prekine.
            
            
               7.   Lastniki sheme s predložitvijo prošnje sprejmejo, da bo shema predmet ocene, določene s to uredbo. Vendar lahko prosilec svojo prošnjo kadar koli umakne.
            
         
         
            Člen 4
            Splošni pogoji za priznanje enakovrednosti
            
               1.   Enakovrednost sheme se prizna, če so njena krovna načela potrebne skrbnosti, njene zahteve za gospodarske subjekte, ki sodelujejo v njej, in njene posebne odgovornosti usklajene z veljavnimi zahtevami Uredbe (EU) 2017/821.
            
            
               2.   Zahteve iz odstavka 1 se štejejo za izpolnjene, če Komisija meni, da so izpolnjeni pogoji za oceno sheme kot „v celoti usklajene“ v skladu z oddelkom 4 metodologije OECD, na podlagi svoje ocene vseh veljavnih posebnih meril, ki upoštevajo tako politike in standarde sheme kot tudi njihovo izvajanje.
            
         
         
            Člen 5
            Posebna merila za ocenjevanje
            
               1.   Komisija shemo oceni na podlagi veljavnih posebnih meril, določenih v Prilogi 1 k metodologiji OECD, v skladu s členi 6, 7 in 8.
            
            
               2.   Komisija za vsako posamezno oceno določi pomembnost posebnih meril iz Priloge 1 k metodologiji OECD, pri čemer upošteva naravo, obseg in posebnosti sheme, ki se ocenjuje. V ta namen upošteva uporabnost posebnih meril iz Priloge 1 k metodologiji OECD. Prouči lahko tudi odstopanje od posebnih meril iz Priloge 1 k metodologiji OECD, če je to potrebno, da se zagotovi skladnost ocene s področjem uporabe in zahtevami iz Uredbe (EU) 2017/821, med drugim v zvezi z vrsto subjektov, za katere veljajo obveznosti iz navedene uredbe.
            
         
         
            Člen 6
            Dopolnjevanje informacij, navedenih v prošnji, da se omogoči ocena posebnih meril
            
               1.   Komisija po potrebi dopolni informacije, ki jih vsebujejo sprejemljive prošnje, da bi lahko ocenila veljavna posebna merila iz člena 5(2). To lahko vključuje:
               
                           (a)
                        
                        
                           preglede dokumentov, za katere Komisija meni, da so pomembni, na primer interne predpise sheme ali enakovredne dokumente in druge dokumente o politiki; pristojnosti relevantnih odborov sheme; revizijska poročila gospodarskih subjektov, ki sodelujejo v shemi; poročila strokovnjakov in relevantnih deležnikov; morebitne druge ocene sheme, vključno s samoocenjevanjem, ocenami pristojnih organov v drugi jurisdikciji, in ocenami tretjih oseb, ter kakršne koli druge pomembne informacije v zvezi z upravljanjem sheme;
                        
                     
                           (b)
                        
                        
                           razgovore s predstavniki sheme, upravo gospodarskih subjektov, ki sodelujejo v shemi, revizorji in drugimi relevantnimi deležniki;
                        
                     
                           (c)
                        
                        
                           udeležbo in opazovanje revizij, ki jih izvajajo tretje strani pri gospodarskih subjektih, ki sodelujejo v shemi, glede na zahteve sheme in ocena ustreznih revizijskih poročil.
                        
                     
            
               2.   Pri izvajanju odstavka 1 lahko Komisija od prosilca zahteva, da predloži dodatne informacije ali dokumentacijo ter omogoči razgovore in udeležbo revizij, ki jih izvajajo tretje strani.
            
            
               3.   Komisija določi, katere dodatne informacije so potrebne za oceno vseh veljavnih posebnih meril. V ta namen lahko upošteva smernice iz oddelka 2 metodologije OECD.
            
         
         
            Člen 7
            Metodologija za ocenjevanje posebnih meril
            
               1.   Ocena vseh veljavnih posebnih meril upošteva tako pripravo politik in standardov sheme kot tudi njihovo izvajanje v skladu z oddelkom 3.2 metodologije OECD.
            
            
               2.   Komisija določi, ali je shema „v celoti“ ali „delno“ usklajena ali „ni“ usklajena z vsemi veljavnimi posebnimi merili v skladu z oddelkom 3.2 metodologije OECD.
            
            
               3.   Ocena veljavnih posebnih meril ne upošteva morebitnih politik, standardov, dejavnosti in drugih vidikov sheme, ki niso povezani s potrebno skrbnostjo oskrbovalnih verig za kovine in minerale iz Uredbe (EU) 2017/821; prav tako ne upošteva politik in drugih informacij v zvezi z družbami, ki ne spadajo na področje uporabe navedene uredbe, razen če se to izrecno zahteva v prošnji in se Komisija s tem strinja.
            
            
               4.   Komisija lahko pri ocenjevanju prošnje prouči morebitne relevantne ocene sheme, ki so jih izvedle verodostojne tretje osebe, tudi če take ocene niso vključene v prošnjo.
            
            
               5.   Pri oceni veljavnih posebnih meril, za katera shema v celoti ali delno temelji na politikah, standardih in dejavnostih druge sheme ali podobnega subjekta zunaj prosilca, se prouči:
               
                           (a)
                        
                        
                           ali se je v okviru sheme izvedla verodostojna ocena takih subjektov in kako take ocene ohranjajo ali bodo ohranjale svojo relevantnost in kako se ali se bodo posodabljale ter
                        
                     
                           (b)
                        
                        
                           ali so taki subjekti sheme, ki jim je bila v skladu s to uredbo priznana enakovrednost.
                        
                     
         
         
            Člen 8
            Poročilo o oceni
            
               1.   Komisija pripravi poročilo, v katerem oceni, ali shema izpolnjuje splošne pogoje za priznanje in veljavna posebna merila. Poročilo se dokonča v skladu z odstavki 2, 3 in 4.
            
            
               2.   Osnutek poročila se sporoči prosilcu, ki lahko poda pripombe v 15 koledarskih dneh.
            
            
               3.   Komisija se po proučitvi morebitnih pripomb prosilca po potrebi posvetuje s sekretariatom OECD glede osnutka poročila in mu predloži kakršno koli dokumentacijo, ki je potrebna, da sekretariat OECD sprejme mnenje. Komisija pozove sekretariat OECD, da v 30 koledarskih dneh predloži svoje mnenje. Mnenje se nanaša zlasti na oceno splošnih pogojev za priznanje in posebnih meril.
            
            
               4.   Komisija poročilo dokonča najpozneje devet mesecev po tem, ko razglasi prošnjo za dopustno v skladu s členom 3, razen če vnaprej uradno obvesti prosilca, da bo poročilo dokončala pozneje.
            
         
         
            Člen 9
            Postopek po ugotovitvi glede splošnih pogojev za priznanje
            
               1.   Če Komisija meni, da so splošni pogoji za priznanje enakovrednosti izpolnjeni na podlagi metodologije ocenjevanja iz te uredbe, uporabi postopek iz člena 8(3) Uredbe (EU) 2017/821.
            
            
               2.   Če Komisija meni, da splošni pogoji za priznanje enakovrednosti iz člena 4 niso izpolnjeni, o tem obvesti prosilca in pristojne organe držav članic ter prosilcu predloži kopijo končnega poročila o oceni iz člena 8(1).
            
         
         
            Člen 10
            Ponovne prošnje
            
               1.   Ponovne prošnje ni mogoče vložiti 12 mesecev po uradnem obvestilu iz člena 9(2) ali člena 3(6) ali umiku prošnje.
            
            
               2.   Z odstopanjem od odstavka 1 se lahko ponovna prošnja v zvezi z isto shemo vloži tri mesece po obvestilu iz odstavka 1, če bi boljša razvrstitev manj kot desetih odstotkov veljavnih posebnih meril zadostovala za izpolnitev splošnih pogojev za priznanje enakovrednosti iz člena 4.
            
            
               3.   V ponovnih prošnjah se navedejo vse informacije iz člena 3(2), tudi če je bil del teh informacij naveden v prejšnjih prošnjah.
            
            
               4.   Poleg informacij iz člena 3(2) ponovna prošnja v zvezi s shemo, za katero je bila vložena prejšnja neuspešna prošnja, vsebuje podrobne informacije o vseh ukrepih, sprejetih v zvezi s posebnimi merili, ki jih Komisija v svoji oceni zadnje neuspešne prošnje ni obravnavala kot „v celoti usklajene“.
            
         
         
            Člen 11
            Ukrepi, sprejeti v skladu s členom 8(6) in 8(7) Uredbe (EU) 2017/821
            
               1.   Komisija pri uporabi člena 8(6) in 8(7) Uredbe (EU) 2017/821 sledi korakom iz odstavkov 2, 3 in 4 tega člena.
            
            
               2.   Če Komisija ugotovi pomanjkljivosti v priznani shemi, o tem obvesti lastnika sheme in mu odobri tri do šest mesecev, da sprejme popravne ukrepe. To obdobje lahko Komisija ob upoštevanju narave pomanjkljivosti podaljša.
            
            
               3.   Lastnik sheme obvesti Komisijo o popravnih ukrepih, sprejetih v roku, določenem v skladu z odstavkom 2. Obvestilo mora vsebovati utemeljene dokaze o takih popravnih ukrepih.
            
            
               4.   Komisija postopka za preklic priznanja iz drugega pododstavka člena 8(7) Uredbe (EU) 2017/821 ne začne pred iztekom roka, določenega v skladu z odstavkom 2 tega člena.
            
         
         
            Člen 12
            Preglednost in zaupnost
            
               1.   Komisija vzpostavi register shem, za katere je priznala enakovrednosti, in ga objavi. Komisija zagotovi, da se register pravočasno posodobi, vedno ko prizna enakovrednost ali priznanje enakovrednosti prekliče.
            
            
               2.   Poročilo iz člena 8(1) se objavi, če Komisija prizna enakovrednost sheme. Objavi se tudi mnenje sekretariata OECD o osnutku poročila, razen če sekretariat OECD zahteva, da ostane zaupno.
            
            
               3.   Komisija zagotovi, da se vse informacije, ki jih Komisija, prosilec ali katera koli fizična ali pravna oseba, ki prispeva k oceni v skladu s to uredbo, obravnavajo kot zaupne, obravnavajo v skladu z Uredbo (ES) št. 1049/2001 Evropskega parlamenta in Sveta (2).
            
         
         
            Člen 13
            Sodelovanje in podpora
            
               1.   Prosilci Komisiji zagotovijo dostop do vseh informacij, za katere meni, da so potrebne za oceno posebnih meril, vključno z omogočanjem pogovorov s sodelujočimi gospodarskimi subjekti in udeležbo revizij, ki jih izvajajo tretje strani.
            
            
               2.   Komisija konča ali začasno prekine svojo oceno, če prosilec ne izpolnjuje zahtev iz odstavka 1, in o tem obvesti prosilca. V obvestilu navede razloge, zaradi katerih je končala ali začasno prekinila svojo oceno. Če Komisija konča ali začasno prekine oceno, lahko lastnik sheme ponovno prošnjo vloži šele po 12 mesecih od datuma uradnega obvestila.
            
            
               3.   Komisija posreduje informacije pristojnim organom držav članic, določenim v skladu s členom 10(1) Uredbe (EU) 2017/821, da lahko učinkovito prispevajo k njeni oceni v skladu s to uredbo in izvajajo svoje naloge za učinkovito in enotno izvajanje Uredbe (EU) 2017/821.
               Komisija:
               
                           (a)
                        
                        
                           obvesti pristojne organe držav članic o lastnikih shem, ki so zaprosili za priznanje v skladu s členom 3, ter jih pozove, naj predložijo informacije in oceno ustreznosti za oceno;
                        
                     
                           (b)
                        
                        
                           na zahtevo pristojnega organa države članice temu organu da na voljo popolno prošnjo;
                        
                     
                           (c)
                        
                        
                           obravnava vse informacije, ki so relevantne za oceno prošnje v skladu s to uredbo, ki jih predložijo pristojni organi držav članic;
                        
                     
                           (d)
                        
                        
                           upošteva vse informacije, ki jih posredujejo pristojni organi držav članic v zvezi s pomanjkljivostmi v shemah, ki jih je opredelila, in jih obvesti o vseh uradnih obvestilih, sprejetih v skladu s členom 11(3);
                        
                     
            
               4.   Komisija Evropski parlament po potrebi obvešča o izvajanju te uredbe in prouči vse informacije, ki jih predloži Evropski parlament in so relevantne za izvajanje uredbe.
            
            
               5.   Poleg posvetovanja iz člena 8(1) se lahko Komisija posvetuje s sekretariatom OECD ali zaprosi za njegovo podporo pri izvajanju svojih odgovornosti v skladu s to uredbo.
            
         
         
            Člen 14
            Začetek veljavnosti
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 11. januarja 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 130, 19.5.2017, str. 1.
         
            (2)  Uredba Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije (UL L 145, 31.5.2001, str. 43).